Document ID: 32012R0605
Publication Date: 2012-07-04

Title and Content:
VYKONÁVACIE NARIADENIE KOMISIE (EÚ) č. 605/2012
zo 4. júla 2012,
ktorým sa zakazujú rybolovné činnosti pre pasce zaregistrované v Španielsku loviace tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori
EURÓPSKA KOMISIA
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva (1), a najmä na jeho článok 36 ods. 2,
keďže:
(1)
Nariadením Rady (EÚ) č. 44/2012 zo 17. januára 2012, ktorým sa na rok 2012 stanovujú vo vodách EÚ a pre plavidlá EÚ v určitých vodách nepatriacich EÚ rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd, sa na rok 2012 stanovuje množstvo tuniaka modroplutvého, ktoré môžu rybárske plavidlá Európskej únie uloviť v Atlantickom oceáne východne od 45° západnej zemepisnej dĺžky a v Stredozemnom mori.
(2)
V nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori, ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007 (2), sa od členských štátov vyžaduje, aby v súvislosti s plavidlami nepresahujúcimi 24 m a v súvislosti s pascami informovali Komisiu o kvótach pridelených organizáciám výrobcov alebo skupinám plavidiel loviacich s podobným výstrojom.
(3)
Spoločná politika v oblasti rybného hospodárstva je určená na zabezpečenie dlhotrvajúcej životaschopnosti rybárskeho odvetvia prostredníctvom udržateľného využívania živých vodných zdrojov založeného na prístupe preventívnosti.
(4)
V súlade s článkom 36 ods. 2 nariadenia Rady (ES) č. 1224/2009, ak Komisia na základe informácií, ktoré poskytli členské štáty, alebo na základe iných informácií, ktoré má k dispozícii, zistí, že rybolovné možnosti Európskej únie, členského štátu alebo skupiny členských štátov sa považujú za vyčerpané v prípade jedného alebo viacerých výstrojov alebo jednej alebo viacerých flotíl, informuje o tom dotknuté členské štáty a zakáže rybolovné činnosti v príslušnej oblasti, s príslušným výstrojom, príslušnej flotile alebo v súvislosti s príslušnou zásobou alebo skupinou zásob, ktorých sa dotknuté rybolovné činnosti týkajú.
(5)
Podľa informácií, ktoré má Komisia k dispozícii, sa rybolovné možnosti na lov tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori udelené pasciam zaregistrovaným v Španielsku považujú k 20. júnu za vyčerpané. Komisia o tom informovala Španielsko.
(6)
Španielsko informovalo 7., 14. a 21. júna Komisiu o tom, že prikázalo zastavenie rybolovných činností svojich štyroch pascí, ktoré vykonávali v roku 2012 rybolov tuniaka modroplutvého, s účinnosťou od 8. júna v prípade dvoch pascí, s účinnosťou od 14. júna v prípade jednej pasce a s účinnosťou od 21. júna v prípade zostávajúcej pasce, čo viedlo k zákazu všetkých daných činností od 21. júna 2012 14.00 hod.
(7)
Bez toho, aby tým boli dotknuté uvedené opatrenia Španielska, je potrebné, aby Komisia potvrdila zákaz lovu tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori prostredníctvom pascí zaregistrovaných v Španielsku od 21. júna 2012,
PRIJALA TOTO NARIADENIE:
Článok 1
Lov tuniaka modroplutvého v Atlantickom oceáne východne od 45° západnej zemepisnej dĺžky a v Stredozemnom mori prostredníctvom pascí zaregistrovaných v Španielsku sa zakazuje najneskôr od 21. júna 2012 14.00 hod.
Uvedeným dňom sa takisto zakazuje uchovávať na palube, umiestňovať do klietok na výkrm alebo chov, prekladať, premiestňovať alebo vykladať ryby z takejto zásoby ulovené uvedenými pascami.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júla 2012

Classification:
Level 1 Topics: 100154
100161
100156
100155
Level 2 Topics: 100277
100283
100252
100282
100240
100243
Level 3 Topics: 5283
122
2106
4590
3146
4522
912
3544
5913
2476
2200
All Topics: 1879
2110
2282
2437
2879
4829
544
863
997